**Nota de premsa**

**El projecte Arrel de RecerCaixa vol trametre la importància del patrimoni cultural als estudiants a través del joc i les tecnologies**

**El circ de Tàrraco, prova pilot per fer un “serious game”**

* **Avui s’ha presentat el projecte Arrel del programa RecerCaixa que té per objectiu realitzar el primer “joc seriós” per conèixer el circ de Tàrraco.**
* **Aquesta plataforma va adreçada als centres docents interessats en noves formes d’aprenentatge. Agafant de referent el circ romà, s’introduirà el “joc seriós” com a eina de suport docent basada en l’entreteniment.**
* **Dirigit per Josep Maria Macias (Institut Català d’Arqueologia Clàssica, ICAC) i Juan José Ramos (Universitat Autònoma de Barcelona, UAB) compta amb un equip interdisciplinari. Una de les eines que s’utilitza per portar a terme aquest estudi és la tecnologia. Un sistema d’escàner dinàmic que captura la geometria i les imatges de l'entorn mentre s'està en moviment.**

**Tarragona, 3 de maig de 2016.** Josep Maria Macias, investigador de l’Institut Català d’Arqueologia Clàssica, Juan José Ramos, professor de la Universitat Autònoma de Barcelona, UAB) i Eduard Gené, director d’Institucions de CaixaBank a Tarragona, acompanyats per un expert en escaneig de geometries, han presentat avui el projecte Arrel al Circ romà de Tarragona on han realitzar la captura de les imatges d’aquest espai a través de l’escàner làser *Leica Pegasus Back pack.*

El projecte interdisciplinari Arrel vol fer una mirada rigorosa i lúdica al passat per entendre el present utilitzant com a eina pedagògica la gamificació o el que també es coneix com a “joc seriós”. Una forma d’aprenentatge engrescadora que proporciona un entorn simulat de la realitat i que canvia segons les decisions que es van aplicant. Així, l’estudiant es converteix en un agent **descobridor** actiu.

Arrel no pretén “ensenyar”, sinó potenciar les habilitats d'aprenentatge en el camp de les humanitats. A través del joc intel·ligent, Arrel vol motivar la curiositat pel coneixement del passat activant l’interès per comprendre'l.

**Una nova eina pedagògica per descobrir el passat i el present de les ciutats**

El circ de Tarragona és un cas ideal per realitzar un joc de simulació perquè està situat en una àrea urbana dinàmica, lúdica, cultural i festiva. S’hi troben recintes museogràfics, el centre neuràlgic de la ciutat i diversos carrers que conserven vestigis del passat.

Diversos investigadors treballen interdisciplinàriament per introduir noves fórmules d’estimular el jovent al coneixement de les arrels catalanes i al patrimoni cultural dels museus i recintes arqueològics mitjançant dinàmiques de joc i solucions multimèdia d’orientació sociotecnològica.

El projecte vol concebre la ciutat com un espai històric, resultat de la interacció humana amb el seu propi passat i la capacitat de transformació.

Un joc que alhora pretén enderrocar barreres d’ús dels espais museístics per usuaris amb discapacitat intel·lectual, plantejant-los escenaris personalitzats. Les facilitats de visualització dels testimonis patrimonials permeten la interacció sense necessitat d’accedir als espais.

**Equip tècnic**

Direcció: Josep Maria Macias (ICAC) i Juan José Ramos (UAB)

Membres: Meritxell Blay (Institut Jaume I de Salou-APLEC), Pau de Solà-Morales (Universitat Rovira i Virgili), Liana Napalkova (UAB), Miquel Àngel Piera (UAB), Josep M. Puche (ICAC) i Immaculada Teixell (ICAC)

**Peus de foto**

1. D’esquerra a dreta: Josep M. Macias (ICAC); Carles Valle (Leica Geosystems); Pau de Solà-Morales (Escola d’Arquitectura de Reus, URV); Eduard Gené, director d’Institucions de CaixaBank a Tarragona; Juan José Ramos (UAB) i Meritxell Blay (Institut Jaume I de Salou).
2. Captura de dades amb escàner làser Leica Pegasus Back pack.





**PER A MÉS INFORMACIÓ**

Nuria Velasco Ribera. **Departament de Comunicació de CaixaBank**

609 317 856 / mnvelasco@lacaixa.es

Carme Badia i Puig. **Institut Català d’Arqueologia Clàssica**

977 24 91 33 (extensió 230) / cbadia@icac.cat